नदारद रहने वाले शिक्षकों पर गिरेगी गाज
एजुट्रैक के जरिए शिक्षकों की दर्ज की जा रही उपस्थिति की समीक्षा के दौरान कलेक्टर भीमसिंह ने निर्देश दिए कि जो शिक्षक बिना अनुमति लिए अनुपस्थित रहते हैं, उनके खिलाफ कड़ी कार्रवाई की जाए। आदतन देर से आने वाले व नशे की हालत में स्कूल पहुंचने वाले शिक्षकों पर भी कार्रवाई करने के निर्देश कलेक्टर ने दिए।
जिला पंचायत में गुरूवार को सुबह हुई बैठक के दौरान बताया गया कि जिले के एक हजार 320 प्राथमिक और माध्यमिक स्कूलों में से एक हजार 29 स्कूलों से सही रिपोर्टिंग एजुट्रैक में मिल रही है। 83 स्कूल गलत रिपोर्टिंग कर रहे हैं, इस वजह से उनकी एंट्री साॅफ्टवेयर में नहीं हो पा रही है और 81 स्कूल काॅल नहीं उठा रहे हैं। वहीं 126 स्कूलों में कनेक्टिविटी की समस्या की वजह से सही ट्रैकिंग करने में दिक्कत हो रही है।
कलेक्टर ने शिक्षा विभाग के अधिकारियों से अभी तक दर्ज 75 प्रतिशत उपस्थिति को बढ़ाकर कम से कम 90 प्रतिशत करने के निर्देश दिए। कलेक्टर ने कहा स्कूल के अध्यापकों को प्रशासनिक कामों के लिए अध्यापन समय में न बुलाया जाय। शिक्षा गुणवत्ता अभियान के दौरान ’सी’ और ’डी’ श्रेणी में पाए गए 399 स्कूलों मे उपचारात्मक कक्षाएं लगाने कहा।
…तो रोक दी जाएगी वेतन वृद्धि
वर्ष 2015-16 में आउट आॅफ स्कूल बच्चों की जानकारी नाम सहित एक सप्ताह में देने की हिदायत देते हुए कलेक्टर ने सभी बीईओ से कहा कि इस कार्य में लापरवाही बरतने पर उनकी दो वेतन वृद्धि संचयी प्रभाव से रोक दी जाएगी। उन्होंने सुकन्या समृद्धि योजना के तहत 10 साल तक की बालिकाओं के अधिक से अधिक खाते खुलवाने पर भी जोर दिया। बैठक में डीईओ एसएन पंडा, सभी बीईओ, स्रोत व संकुल समन्वयक समेत अन्य अधिकारी उपस्थित थे।
धमतरी। शिक्षा विभाग की समीक्षा बैठक में कलेक्टर ने दिए दिशा निर्देश।
समीक्षा बैठक
hin_Deva hin_Deva hin_Deva hin_Deva hin_Deva hin_Deva hin_Deva npi_Deva